סלמה בלייר

**סלמה בלייר בייטנר** (באנגלית: **Selma Blair Beitner**; ב-23 ביוני 1972) היא שחקנית קולנוע וסופרת יהודייה-אמריקאית. בלייר מוכרת בזכות תפקידיה בסרטים "משחקי פיתוי" (1999), "לא רק בלונדינית", (2001) "הכי מתוק שיש" (2002) "הלבוי" (2004), "הלבוי 2: צבא הזהב" (2008), "אחרי ש..." (2019) ו"אחרי שהתנגשנו" (2020).

## ביוגרפיה
בלייר נולדה ב-23 ביוני 1972 בסאות'פילד , מישיגן. היא הצעירה מבין ארבע בנותיהם של השופטת מולי אן (לבית קוק) ואליוט אי. בייטנר. אביה היה עורך דין, פעיל במפלגה הדמוקרטית של ארצות הברית, ובורר בדיני עבודה עד מותו ב-2012 בגיל 82. הוריה התגרשו כשבלייר הייתה בת 23; לאחר מכן שינתה את שם המשפחה שלה באופן חוקי. יש לה שלוש אחיות גדולות יותר, קתרין, אליזבת ומארי בייטנר.

אביה וסבה מצד אמה היו ממשפחות יהודיות, בעוד שסבתה מצד אמה, הייתה אנגליקנית ממוצא סקוטי. בלייר התגיירה רשמית בילדותה, וגדלה עם חינוך יהודי; שמה העברי הוא בת-שבע. בלייר למדה בבית הספר הלל , בית הספר יסודי-יהודי בפארמינגטון הילס , מישיגן ולאחר מכן למדה בבית הספר קראנברוק , בית ספר תיכון ומכינה קדם אקדמית בבלומפילד הילס , מישיגן.

בלייר למדה תחילה במכללת קלמזו , ובשנת הלימודים הראשונה שלה (1990–1991) למדה צילום ושיחקה במחזה "התיאטרון הקטן של האווז הירוק". בגיל 20 היא עברה לניו יורק, למדה באוניברסיטת ניו יורק (NYU), כמו גם לקחה שיעורי משחק בסטודיו של סטלה אדלר. מאוחר יותר, היא חזרה למישיגן כדי לסיים את לימודיה בהצטיינות באוניברסיטת מישיגן ב-1994 עם התמחות משולשת בצילום, פסיכולוגיה ואנגלית. לאחר מכן חזרה שוב לניו יורק כדי להמשיך בקריירת משחק.

## קריירה
לאחר שלמדה בבית ספר למשחק על שם סטלה אדלר הופיעה בלייר בסרטה הראשון ב-1997 "בפנים ובחוץ".

פריצתה של בלייר התרחשה בשנת 1999, בסרט הדרמה הרומנטי "משחקי פיתוי". בסרט גילמה בלייר את ססיל קאלדוול, נערה נאיבית ובתולית שנופלת קורבן למזימה של שני אחים חורגים, קתרין וסבסטיאן, מהמעמד הגבוה ממנהטן. על סצנת הנשיקה שלה עם שרה מישל גלר קיבלה בלייר פרס בטקס של MTV בקטגוריית הנשיקה הטובה ביותר. על תפקידה בסרט הייתה מועמדת באותו טקס לפרס בקטגוריית תפקיד הפריצה הטוב ביותר.

בשנת 2001 שיחקה בלייר בסרט הקומדיה "לא רק בלונדינית", שבה גילמה את ויוויאן קנזינגטון, ארוסתו של וורנר האנטיגטון, בן זוגה לשעבר של אל וודס (גולמה על ידי ריס ויתרספון). בשנת 2002 כיכבה בסרט הקומדיה הרומנטית "הכי מתוק שיש" לצד קמרון דיאז.

ב-2003 גילמה בסרט הקומדיה "קטע של בנים" את קרן קופר, בחורה בעלת לוח זמנים לחוץ שמאורסת לפול קולמן (גולם על ידי ג'ייסון לי). בנוסף הופיעה בתפקיד אורח בפרק העשירי בעונה התשיעית של הסדרה "חברים".

בשנת 2012 התארחה בשני פרקים בסדרה הקומית "טיפול אונליין" ברשת שואוטיים בכיכובה של ליסה קודרו.

בשנים 2012–2014 שיחקה בסיטקום "סדנה לעצבים" לצד צ'ארלי שין.

בשנת 2022 השתתפה בעונה ה־31 של תוכנית המציאות האמריקאית "רוקדים עם כוכבים" ופרשה בתוכנית החמישית עקב טרשת נפוצה בה אובחנה בשנת 2018.

בשנת 2024 החלה להצטלם לסרט "תהיה חזק" של הבמאי הישראלי דורון ערן ועוסק בהריגת שלושת החטופים הישראלים בשג'אעייה שם תגלם בלייר חטופה ישראלית-אמריקאית.

בפברואר 2025, פורסם כי בלייר תככב בתפקיד הראשי בסרט המתח העל-טבעי "Silent", שיבוים על ידי האחים דורון ויואב פז, הידועים בעבודותיהם על הסרטים "ג'רוזלם" ו"הגולם". בלייר תגלם את סקיילר, מעצבת סאונד שנשכרת באופן אנונימי ליצירת פסקול עבור סרט אילם נדיר. ככל שסקיילר מתעמקת בעבודתה, היא הופכת אובססיבית לתוכן הסרט, ומבלי להבין זאת, נשאבת לטקס אפל שמשחרר רוע קדום המאיים עליה ועל בתה הצעירה. האחים פז הצהירו כי הם שמחים לשתף פעולה עם בלייר, מכיוון שהם מאמינים שאימה מוצלחת מבוססת על דמויות בנויות היטב, וכי האיכויות שלה יעמיקו את הפחד והמתח בסרט.

## חיים אישיים
בשנת 2004 התחתנה בלייר עם המוזיקאי האמריקאי אהמט זאפה (בנו של פרנק זאפה). השניים התגרשו שנתיים לאחר מכן.

בין 2010–2012 הייתה בזוגיות עם מעצב האופנה ג'ייסון בלייק. ביולי 2011 נולד להם בן בכור.

באוקטובר 2018 חשפה בלייר כי היא אובחנה כחולה בטרשת נפוצה כחודשיים לפני כן.

בין 2015 ל־2022 הייתה בזוגיות עם רונלד קרלסון. ב-2022 הוציאה צו הרחקה נגדו מכיוון שתקף אותה באלימות והשאיר אותה מחוסרת הכרה מיד לאחר שקיבלה טיפולים נגד הטרשת הנפוצה ממנה היא סובלת.

## ספרה
ב-17 במאי 2022 פורסם ספר הזיכרונות שלה "Mean Baby: A Memoir of Growing Up", בו פירטה את שלבי גילוי המחלה וההתלבטויות המקצועיות שנילוו לכך.

## פילמוגרפיה
### קולנוע

### טלוויזיה

## קישורים חיצוניים

* 
* 

## הערות שוליים

קטגוריה:שחקניות קולנוע וטלוויזיה יהודיות אמריקאיות
קטגוריה:כותבות זיכרונות
קטגוריה:בוגרי מכללת קאלאמזו
קטגוריה:בוגרי אוניברסיטת ניו יורק
קטגוריה:בוגרות אוניברסיטת מישיגן
קטגוריה:בוגרי אוניברסיטת מישיגן
קטגוריה:חולות טרשת נפוצה
קטגוריה:זוכות פרס 100 נשים (BBC)
קטגוריה:פעילות ציוניות בארצות הברית
קטגוריה:פעילי הסברה ישראלית
קטגוריה:מתחרי רוקדים עם כוכבים (ארצות הברית)
קטגוריה:אמריקאיות שנולדו ב-1972
קטגוריה:אמריקאים שנולדו ב-1972